Skierlik-skieter ‘kry nie spesiale behandeling’Johan Nel tydens 'n hofverskyning in Julie 2008. Foto: Werner Beukes/SAPA “Johan Nel is na ŉ gevangenis in Limpopo oorgeplaas. Hy ontvang geen spesiale behandeling nie,” het Sarie Peens, woordvoerder van die departement van korrektiewe dienste, gister gesê. Dit was in reaksie op Cosatu se bewering dat Nel spesiale behandeling ontvang. “Ons is ingelig dat die rasse moordenaar [Johan Nel] spesiale behandeling ontvang van korrektiewe dienste aangesien hy amper elke dag deur sy vrou besoek word terwyl die swart gevangenes slegs besoektye het wat deur bestuur vasgestel word,” het Cosatu beweer. Peens sê Nel is aanvanklik by ŉ sentrum vir jeugdiges aangehou waar hy toegang tot ŉ biblioteek gehad het. Sy sê hy is in Februarie na ŉ gevangenis in Limpopo oorgeplaas kort nadat hy getroud is by ŉ tronk in Rustenburg. Volgens Peens is die ouers van die paartjie toestemming gegee om die huwelikseremonie in die tronk by te woon. Nel het in Januarie 2008 die Skierlik-nedersetting naby Swartruggens binnegegaan, vier mense doodgeskiet en talle ander gewond.